༡༡༩༽༄། ། སྟོན་པའི་གསུང་ལ་གཅེས་པར་འཛིན་པ་མི་ཐུབ་རྡོ་རྗེ་དར་གཞོན་ལ་གནང་བ། ། »» གཉིས་མེད་ཐུགས་ཀྱི་དཀྱིལ་འཁོར་ནམ་མཁའ་ལྟ་བུ་ལས། ། ཐུགས་རྗེ་ཆེན་པོ་ཉི་མའི་དཀྱིལ་འཁོར་རབ་གསལ་བས། ། མཐོ་དམན་ཕྱོགས་རིས་མེད་པའི་འགྲོ་བ་མ་ལུས་ཀུན། ། སྨིན་མཛད་བླ་མ་དམ་པའི་ཞབས་ལ་སྤྱི་བོས་འདུད། ། སེམས་ཉིད་ནམ་མཁའ་ལྟ་བུ་ལ། ། བདག་འཛིན་རྣམ་རྟོག་གློ་བུར་བ། ། མ་རིག་མུན་པའི་སྤྲིན་ཚོགས་གཏིབས། ། རྟོག་པའི་སྤྲིན་གྱི་ཁ་དོག་ལ། ། བཟང་ངན་སྣ་ཚོགས་ཅིར་ཡང་འཁྲུལ། ། འཁྲུལ་པའི་བག་ཆགས་སྣ་ཚོགས་འདི། ། བག་ལ་ཉལ་བ་ལྡང་བའི་དུས། ། རྣམ་པ་གཉིས་སུ་གནས་པ་འདི། ། མཁས་པ་རྣམས་ཀྱིས་རྟོགས་པར་བྱ། ། དེ་ལ་ལྡང་ལུགས་དང་པོ་ནི། ། ཆགས་དང་སྡང་བའི་ཡུལ་ལ་སོགས། ། ནང་གི་བག་ཆགས་གང་ཆེ་ཡི། ། ཕྱི་རོལ་རྐྱེན་གྱིས་སད་པར་བྱེད། ། དེ་ལ་སྟོན་པ་བཅོམ་ལྡན་གྱིས། ། རྐྱེན་གྱིས་ཡོངས་སུ་བསྒྱུར་ཞེས་གསུངས། ། ཉོན་མོངས་རྣམ་རྟོག་དེ་ཉིད་ཀྱི། ། རྗེས་སུ་འབྲངས་པའི་ལུས་ངག་ཡིད། ། བཟང་ངན་འབྲིང་གསུམ་གང་བྱས་རྣམས། ། གོང་མའི་རྟོག་པའི་རང་ལུས་ལ། ། བདེ་སྡུག་སྣ་ཚོགས་རྣམས་སུ་འགྱུར། ། དགའ་དང་མི་དགའ་ཆགས་སྡང་གི། ། སྣ་ཚོགས་རྟོག་པའི་རྗེས་འབྲངས་ནས། ། ཁམས་གསུམ་འཁོར་བ་སྣ་ཚོགས་སུ། ། མུ་མཐའ་མེད་པར་འཁོར་བ་འདི། ། བསམ་པ་རྣམ་རྟོག་འཁོར་བ་ལས། ། གཞན་པ་ཡོད་མ་མི་སྲིད་པས། ། མགོན་པོ་དཔལ་ཆེན་རྫོགས་སངས་རྒྱས། ། བཅོམ་ལྡན་ཤཱཀྱ་སེང་གེ་ཡིས། ། རྣམ་རྟོག་མ་རིག་ཆེན་པོ་སྟེ། ། འཁོར་བའི་རྒྱ་མཚོར་ལྟུང་བྱེད་ཡིན། ། མི་རྟོག་ཏིང་འཛིན་ལ་གནས་ན། ། མཁའ་བཞིན་བྱེད་པ་མེད་པར་མངོན། ། མགོན་པོས་དེ་སྐད་གསུངས་པས་ན། ། འཁོར་བ་རང་གི་རྣམ་རྟོག་ཡིན། ། རྣམ་རྟོག་རྟོགས་པའི་རྣལ་འབྱོར་པ། ། རྟོགས་པའི་སྐད་ཅིག་དེ་ཉིད་ལ། ། འཁོར་བ་ཆོས་སྐུ་བདེ་ཆེན་དུ། ། སྐད་ཅིག་གཅིག་གིས་འགྱུར་བ་ལ། ། དུས་རིང་པོ་གཅིག་གིས་ཁ་གཡོས་ལ། ། ཁོ་ཐག་རེ་ལྟོས་ཆོད་ལ་ཐོང་། ། ཉོན་མོངས་རྣམ་རྟོག་བག་ལ་ཉལ། ། རྐྱེན་གྱིས་ལྡང་བའི་ཚུལ་ལུགས་འདིས། ། རྒྱུ་འབྲས་འཁོར་བའི་འཁོར་ལུགས་སུ། ། ཇི་ལྟར་འཁོར་བ་བསྟན་པའོ། ། གཉིས་པ་དེ་ལས་ལྡོག་པའི་དོན། ། ལྡང་བའི་ཚུལ་ལུགས་བསྟན་པ་ནི། ། སངས་རྒྱས་རྣམས་དང་སེམས་ཅན་གྱི། ། སེམས་ཉིད་རང་བཞིན་རྣམ་དག་འདི། ། ལྷུན་གྱིས་གྲུབ་ཅིང་འདུས་མ་བྱས། ། ཆེ་ཆུང་བཟང་ངན་མ་མཆིས་པར། ། ཐམས་ཅད་ཀུན་ལ་མཉམ་པར་གནས། ། དེ་ལྟར་ཡིན་ཡང་མ་རྟོགས་པའི། ། ཁམས་གསུམ་འཁོར་བའི་སེམས་ཅན་ལ། ། ཉི་མའི་དཀྱིལ་འཁོར་ཇི་བཞིན་དུ། ། བཟང་ངན་ཕྱོགས་རིས་མ་མཆིས་པར། ། དེ་བཞིན་གཤེགས་པའི་ཐུགས་རྗེ་འཇུག། སངས་རྒྱས་ཐུགས་རྗེས་འཇུག་པའི་ཚུལ། ། ཡུལ་དང་གཉིས་སུ་མེད་པ་ཡིས། ། ཇི་ལྟར་ག་བུར་ཙན་དན་ལ། ། ཉི་མའི་འོད་ཟེར་ཕོག་པའི་ཚེ། ། དྲི་ཞིམ་སྤོས་ཀྱི་ངད་ལྡང་བས། ། འཕགས་པ་མཉེས་ཤིང་སེམས་ཅན་ཚིམ། ། དེ་ལྟར་མ་ཆགས་ཞེ་སྡང་མེད། ། གཏི་མུག་མེད་པའི་དྲི་མཆོག་གིས། ། འཕགས་པ་ཐམས་ཅད་མཆོད་པ་དང་། ། སེམས་ཅན་ཐམས་ཅད་དགའ་སྐྱེད་ཀྱིས། ། ཚིམ་པར་གྱུར་པ་ངོ་མཚར་ཆེ། ། ཉི་མ་ཕྱོགས་རིས་མེད་པ་དང་། ། སྤོས་མཆོག་བསམ་པ་མེད་པ་ལས། ། དྲི་མཆོག་བཟང་པོ་འབྱུང་བ་འདི། ། རིགས་ཀྱིས་ཡིན་པ་ཉིད་དུ་ངེས། ། ཇི་ལྟར་ལྕོང་བུ་ཆོལ་པོ་««ཨུཏྤལ་སེར་པོ་ཐོ་རེ་བ་»»ལ། ། ཉི་མས་གདུངས་པར་གྱུར་པའི་ཚེ། ། དེ་ལ་དེ་ཡི་དྲི་འབྱུང་ཞིང་། ། དྲི་གཞན་འབྱུང་བར་མི་འགྱུར་བ། ། དེ་བཞིན་འཕགས་པའི་འོད་ཟེར་གྱིས། ། བསགས་པ་འབྲིང་པོའི་ཁམས་རྒྱུད་ལ། ། བསྐུལ་བར་གྱུར་པ་དེ་འདྲ་བ། ། འདི་འང་རིགས་ཀྱིས་ངེས་པ་ཡིན། ། ཇི་ལྟར་ཁྱི་རོ་རུལ་པ་ལ། ། ཉི་མའི་དཀྱིལ་འཁོར་ཕོག་པའི་ཚེ། ། མི་གཙང་དྲི་ང་མནམ««དྲི་བྲོ་བ»»་པ་ཡིས། ། ཐམས་ཅད་སྐྱུག་ལོག་མི་གཙང་བས། ། ནད་དང་གནོད་པ་འབྱུང་བ་དང་། ། འགྲོ་བ་མང་པོས་མི་འདོད་པ། ། དེ་ལྟར་འཕགས་པའི་ཐུགས་རྗེའི་འོད། ། ཉོན་མོངས་གསུམ་གྱི་རིགས་ཅན་དང་། ། ཁྱད་པར་ཞེ་སྡང་རིགས་ཅན་ལ། ། གོང་མའི་བྱིན་རླབས་བཞུགས་པའི་ཚེ། ། ཤི་འབྲས་འབྱུང་བའི་ཚུལ་ལུགས་འདི། ། མཁས་པ་རྣམས་ཀྱིས་ཐུགས་ལ་ཟུངས། ། དམ་པ་རྣམས་ཀྱིས་ཞེ་ལ་ཞོགས། ། གཅིག་པུར་སྡོད་པའི་རྣལ་འབྱོར་པས། ། བླ་མ་མཆོག་ལ་རབ་བཏུད་དེ། ། མགོ་རྩ་མ་ལོག་དམ་ཆོས་གཅིག། ཉམས་སུ་བླངས་པར་གྱུར་པ་ན། ། བླ་མའི་ཐུགས་དང་རང་གི་སེམས། ། གཉིས་མེད་གཅིག་ཏུ་འདྲེས་པའི་ཚེ། ། རྡོ་རྗེ་སློབ་དཔོན་བླ་མ་སྟེ། ། གལ་ཏེ་ཞེ་སྡང་གཉེན་པོར་ཡང་། ། འགྱུར་རམ་མི་འགྱུར་བརྟག་པར་བྱ། ། གལ་ཏེ་གཉེན་པོ་ཡིན་སྲིད་ན། ། བློན་པོ་ཆེན་པོའི་གྲོགས་པོ་བཞིན། ། འདི་ཡིས་ང་ལ་ངན་པ་ཞིག། ཅིས་ཀྱང་བྱེད་དུ་འོང་སྙམ་པའི། ། ཐེ་ཚོམ་བསམ་པ་སྐྱེ་བར་འགྱུར། ། རྒྱ་ལ་གལ་ཏེ་རྣལ་འབྱོར་པ། ། ལོག་རྟོག་དེ་ཡི་རྗེས་འབྲངས་པ། ། ཁྱིམ་བདག་མགོན་མེད་ཟས་སྦྱིན་གྱིས། ། ལྷ་རྟེན་བཏུད་པ་ལྟ་བུ་དང་། ། གཞན་ཡང་གནོད་པ་སྣ་ཚོགས་འབྱུང་། ། བླ་མ་དམ་པའི་གདམས་ངག་ལ། ། ནན་ཏན་ཆེན་པོས་བསྒོམས་པ་དང་། ། བླ་མའི་བྱིན་རླབས་ཞུགས་གྱུར་ན། ། འདིར་མང་སྨོས་པས་ཅི་བྱ་སྟེ། ། གཉེན་པོས་སྤང་བྱ་བཅོམ་པ་ཡི། ། རིམ་པ་ཇི་ལྟར་ཡོད་པ་བཞིན། ། འབྱུང་བ་ཉིད་དུ་ཐེ་ཚོམ་མེད། ། སྐྲོད་དང་འཆིང་དང་གནོད་པ་དང་། ། སྨྱོ་དང་བརྒྱལ་དང་འབོག་པ་དང་། ། གསོད་དང་བསྲེག་དང་ཐལ་བ་དང་། ། རུས་པའི་རྣམ་པ་རྗེས་མེད་པ། ། རིམ་པར་དབྱེ་བ་མང་པོ་རྣམས། ། རྣལ་འབྱོར་པ་ལ་འབྱུང་བར་འགྱུར། ། ཨ་ཧོ་དེ་ཚེ་དཔའ་བོ་རྣམས། ། ཚད་མེད་སྙིང་རྗེ་ཆེན་པོ་ཡིས། ། བརྩེ་ཆེན་མ་མ་ལ་སོགས་པ། ། ཁམས་གསུམ་སེམས་ཅན་རྗེས་སུ་གཟུང་། ། རང་གི་ལུས་ངག་ཡིད་གསུམ་ལ། ། ལྟོས་པ་མེད་པར་ཕྱད««རྟག་པར་»»ཀྱིས་གཏང་། ། ཆགས་པ་མེད་པ་ཉིད་དུ་བྱ། ། ཀུ་སཱ་ལི་ཡི་ཚོགས་གསོག་འདི། ། གནད་དུ་ཟབ་པས་གནད་དུ་བསྐྱལ། ། མན་ངག་འདི་ཡི་རྗེས་འབྲང་ནས། ། ཨ་ནན་ཏ་««བར་མཚམས་མེད་པ་»»ཡི་སྦྱོར་བ་ཡིས། ། ཀུ་རེ་ཀྱལ་ཀ་མ་མཆིས་པར། ། རིང་པོའི་དུས་ལ་མི་ལྟོས་པར། ། གཅེས་པ་བཅུ་ཡི་མན་ངག་ལྟར། ། ཉམས་སུ་བླངས་པའི་དུས་ཉིད་དུ། ། སྦྲུལ་གྱི་པགས་པ་བརྗེས་པ་བཞིན། ། ཤན་ཤུན་བྱེ་བྲག་ཕྱེད་པར་ངེས། ། རྒྱ་ལ་གལ་ཏེ་རྣལ་འབྱོར་པ། ། རྟགས་ཙམ་འཛིན་པའི་རི་ཁྲོད་པ། ། ཕར་ངན་བུར་ངན་མེས་པོར་ངན། ། གདམས་ངག་མེད་པའི་ལོང་བ་དང་། ། ང་དང་ངར་འཛིན་ཉོན་མོངས་ཀྱི། ། དབང་སོང་འཇིག་རྟེན་འདི་པ་རྣམས། ། ང་བདག་འཇིག་རྟེན་སོ་ཚིས་རྣམས། ། ཉམས་པར་དོགས་པའི་བསམ་པ་ཡིས། ། དེ་ཡི་རྗེས་སུ་འབྲངས་པ་ལ། ། རང་གི་ལམ་དང་བྲལ་བ་དང་། ། གོང་མའི་བྱིན་རླབས་རྒྱུན་ཆད་པས། ། སྐྱབས་མགོན་དཔུང་གཉེན་ཀུན་དང་བྲལ། ། རང་གི་བདེན་པའི་ནུས་པ་ཤི། ། གདུག་པའི་འདྲེ་ཆེན་ཉལ་བ་ཡི། ། མིག་ཏུ་ཤིང་བུ་སུག་སུག་བྱས། ། འདི་ལ་མཁའ་འགྲོའི་གཏམ་རྒྱུད་ཡོད། ། ཚེ་འདིའི་ཆེ་ཐབས་སྒྲུབ་ལོང་མེད། ། གདུག་པའི་ལྷ་འདྲེ་གཏུམ་པོ་ཡིས། ། ཤ་ཁྲག་རུས་པ་ཧབ་ཐོབ་བྱེད། ། དེ་བས་ལམ་ལ་ནན་ཏན་བྱ། ། རང་ཉིད་ཉམས་ལེན་བསྟན་པའོ། ། གཞན་རྒྱུད་སྨིན་པར་བྱེད་པ་ཡི། ། སློབ་མ་སྐྱོང་བར་འདོད་པའམ། ། རང་ལ་ཡོན་ཏན་འབྱུང་འདོད་ན། ། གཏམ་ཅོལ་ཐོ་ཅོའི་རྗེས་འབྲངས་ནས། ། སྣོད་དང་གང་ཟག་མ་བརྟགས་པར། ། སློབ་མ་མང་འདོད་ཆེ་འདོད་ཀྱི། ། ལོག་རྟོག་རྨོངས་པ་ཐ་ཆད་རྣམས། ། མ་སྨིན་སེམས་ཅན་ཐ་ཆད་ལ། ། ཟབ་པའི་གདམས་ངག་བསྟན་གྱུར་ན། ། ཉོན་མོངས་དུག་གསུམ་སྟོབས་འཕེལ་ནས། ། གོང་དུ་བསྟན་པ་ཇི་བཞིན་དུ། ། ཕུང་བར་འགྱུར་བས་དང་པོ་འདིར། ། སློབ་མའི་རྒྱུད་རྣམས་སྦྱང་བར་བྱ། ། འཆི་བ་མི་རྟག་བསྒོམ་པ་དང་། ། རྒྱུ་འབྲས་ཆོས་ལ་ནན་ཏན་བསྐྱེད། ། བྱམས་དང་སྙིང་རྗེ་བྱང་ཆུབ་སེམས། ། ཇི་བཞིན་རྒྱུད་ལ་སྐྱེས་པ་དང་། ། སྨིན་པར་བྱེད་པའི་དབང་བསྐུར་ནས། ། གྲོལ་བར་བྱེད་པའི་བསྐྱེད་རྫོགས་སྦྱང་། ། འདི་ལ་འཇིག་རྟེན་གསུམ་གྱི་མགོན། ། དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུང་ཐུགས་ཀྱི་ངོ་བོ་ཉིད། ། སློབ་དཔོན་འཕགས་པ་ཀླུ་སྒྲུབ་ཀྱི། ། རིམ་པ་ལྔ་ཡི་གདམས་ངག་འདི། ། དཔལ་ལྡན་ཕག་མོ་གྲུ་པ་ཡིས། ། བདག་ཉིད་ཆེན་པོ་དེ་ཉིད་ཀྱི། ། ཇི་བཞིན་ཉམས་མྱོང་སྐྱེས་པ་ཡིས། ། དགོངས་པ་མཐར་ཐུག་འདི་ཡིན་ཏེ། ། དེ་ཡི་རྗེས་སུ་བསླབ་པར་བྱ། ། ཡང་དང་ཡང་དུ་བཀའ་སྩལ་གསུང་། ། སྤྱིར་ནི་རིམ་གྱིས་མ་གཏོགས་པ། ། ཅིག་ཅར་སྲིད་པ་མ་ཡིན་དང་། ། ཉོན་མོངས་གསུམ་གྱིས་རང་རྒྱུད་བསྲེགས། ། འོད་ཀྱིས་གཞན་རྒྱུད་བསྲེག་པ་དང་། ། བསམ་པ་ས་བོན་གྲུང་པོ་ལས། ། འབྲས་བུ་རྣམ་སྨིན་འབྱུང་བའི་ཕྱིར། ། བསམ་པ་སྦྱང་བར་བྱ་བ་ལ། ། ནན་ཏན་ཆེན་པོས་བཀའ་སྩལ་གསུང་། ། བསམ་པ་སྦྱངས་པའི་སློབ་མ་ལ། ། ཟབ་པའི་གདམས་ངག་བསྟན་པའི་ཚེ། ། ག་བུར་ཙན་དན་དྲི་བཞིན་དུ། ། སྐྱོན་དག་ཡོན་ཏན་རབ་རྫོགས་པ། ། སངས་རྒྱས་ཉིད་ཀྱང་མི་དཀའ་ན། ། དངོས་གྲུབ་གཞན་ལྟ་སྨོས་ཅི་དགོས། ། རྗེ་བཙུན་ཆེན་པོའི་ཞལ་སྔ་ནས། ། ལས་དང་སྐལ་པར་ལྡན་པ་ལ། ། བདུད་བཞི་དགྲ་ཡིས་ཚུགས་པར་དཀའ། ། དངོས་པོ་གསལ་བར་གསུངས་པ་དང་། ། བདེ་བར་གཤེགས་པའི་གསུང་རབ་ཏུ། ། སློབ་དཔོན་སློབ་མ་བརྟག་པ་དང་། ། ས་དང་ལམ་གྱི་རིམ་པ་རྣམས། ། འདི་ལས་མེད་པ་ཉིད་དུ་གོ། ། དེས་ན་རྗེས་འཇུག་སློབ་མ་ལ། ། གཞན་དོན་འདོད་པ་འབྱུང་སྲིད་ན། ། རང་བཞིན་ཐོ་ཅོ་མ་བྱེད་པར། ། སློབ་མའི་སྣོད་བརྟག་རྒྱུད་སྦྱངས་ནས། ། གདམས་ངག་དམ་པ་བསྟན་པར་བྱ། ། དེ་ལྟར་བྱས་ན་རང་ཉིད་དང་། ། རང་གི་འཁོར་དུ་གཏོགས་པ་རྣམས། ། ཚེ་རིང་ནད་མེད་ལོངས་སྤྱོད་འཕེལ། ། བཀྲ་ཤིས་བདེ་སྐྱིད་ཕུན་སུམ་ཚོགས། ། སློབ་མ་གཅིག་ལས་མེད་ན་ཡང་། ། སྟོང་ཚོ་གསུམ་པས་མི་དགའ་རེ། ། མང་པོ་གྲངས་ཀྱིས་ཅི་ཞིག་བྱ། ། འཕགས་པ་ཉེ་སྡེའི་འཁོར་བཞིན་དུ། ། མཛེས་པ་མཛེས་པའི་འཁོར་གྱིས་བསྐོར། ། ང་ཡི་བླ་མ་རིན་ཆེན་ལ། ། སྟག་ལུང་ཐང་པ་གཅིག་པུས་ཆོག། སློབ་དཔོན་འཕགས་པ་ཀླུ་སྒྲུབ་ལ། ། བཞི་ཞེས་གྲགས་ཀྱང་མང་པོ་ལགས། ། སློབ་མ་ཁྱི་རོ་རུལ་པ་ཡི། ། ཉོན་མོངས་དྲི་ངན་མནམ་པོ་ཡིས། ། རང་གཞན་ཕུང་བར་བྱེད་པ་ཡི། ། སྦྱང་ཐབས་གེགས་སེལ་བསྟན་པའོ། ། ཡང་ཅིག་རབ་གནས་གཟུངས་ཆོག་དང་། ། ཞི་དང་རྒྱས་དང་དབང་དང་དགུག། གསང་སྔགས་ཕྲིན་ལས་ཟབ་མོ་ཡིས། ། རང་གཞན་སྨིན་པར་འདོད་པ་རྣམས། ། རབ་གནས་གཅིག་པུ་ཉིད་མཚོན་ནས། ། ཐམས་ཅད་ཁོང་དུ་ཆུད་པར་བྱ། ། རབ་གནས་བྱེད་པའི་གང་ཟག་གིས། ། རབ་གནས་བྱ་བའི་བསམ་པ་དང་། ། གསང་སྔགས་ཕྲིན་ལས་བསྒྲུབ་པའི་ཕྱིར། ། བསྙེན་པ་ཚད་དུ་བསྐྱལ་བ་ནི། ། བླ་མ་རིན་ཆེན་ཡང་ཡང་གསུང་། ། ཐེག་ཆེན་གསང་སྔགས་རྒྱུད་རྣམས་སུ། ། བསྙེན་པ་མེད་པའི་ལས་སྦྱོར་གྱིས། ། ཚེ་འདིར་དངོས་གྲུབ་མི་འགྲུབ་ཅིང་། ། སྡུག་བསྔལ་ཉེས་པས་གཙེས་པ་དང་། ། ཤ་ཟ་སྲིན་པོས་ཟོས་ནས་ཀྱང་། ། མནར་མེད་དམྱལ་བར་འགྲོ་བར་གསུངས། ། དེས་ན་གྲངས་དང་མཚན་མ་ཡི། ། བསྙེན་པ་གཞུང་བཞིན་ཚད་དུ་བསྐྱལ། ། གསང་སྔགས་བཟླས་པ་བྱ་བའི་ཐབས། ། དབང་བསྐུར་མཆོག་གི་རྒྱུད་ཆེན་དུ། ། འཇམ་དབྱངས་ཤེས་རབ་ཆེན་པོ་པ། ། འཇིག་རྟེན་གསུམ་གྱི་གཉེན་གཅིག་ལ། ། གསང་སྔགས་རྡོ་རྗེ་འཛིན་པ་ཡིས། ། བསྒྱིངས་པ་ཆེན་པོ་ཆེར་བསྒྱིངས་ཤིང་། ། གསང་སྔགས་མྱུར་དུ་འགྲུབ་པའི་ཐབས། ། ནན་ཏན་ཆེན་པོས་བཀའ་སྩལ་པ། ། ལུས་དང་ངག་དང་དེ་བཞིན་ཡིད། ། གཅིག་ཡིན་གཅིག་ཏུ་ཤེས་པ་ཡིས། ། གཅིག་ཏུ་བྱས་ན་མྱུར་དུ་འགྲུབ། ། སྟོན་པ་རྡོ་རྗེ་འཛིན་པ་ཡིས། ། ནན་ཏན་ཆེན་པོར་གསུངས་པ་འདི། ། ཤི་ཕོད་གཅེས་པས་ཉམས་སུ་ལོངས། ། སངས་རྒྱས་བརྫུན་ཚིག་མི་གསུང་བ། ། བུ་གཅིག་གཅེས་པས་ཉམས་སུ་ལོངས། ། དེ་ལྟར་བསྙེན་པ་ཐེམས་པ་ཡིས། ། སྒྲུབ་པ་ཉམས་སུ་བླང་བའི་ཚུལ། ། རབ་གནས་གཟུངས་ཆོག་ལ་སོགས་པ། ། འདི་འདྲའི་ལས་སྦྱོར་དགོས་དོགས་ཡོད། ། གསང་སྔགས་ལས་སྦྱོར་བྱེད་པ་ལ། ། སྒྲུབ་པ་སྔོན་དུ་འགྲོ་བས་ན། ། སྒྲུབ་པ་གོང་གི་བཟླས་པ་བཞིན། ། གནད་དུ་བསྐྱལ་བའི་དུས་ཚོད་དུ། ། རང་གི་ལས་སྦྱོར་བྱེད་པ་དང་། ། རབ་གནས་ཞུ་བ་བྱུང་བའི་ཚེ། ། གསང་སྔགས་ཕྲིན་ལས་བརྩམ་པར་བྱ། ། རྟགས་དང་མཚན་མ་ངན་གྱུར་ན། ། བསྙེན་སྒྲུབ་གནད་དུ་མ་སོང་བས། ། སྔར་བཤ